Ervare twee vul Bokgroep vir Australasië aanTwee ervare Springbokke is ingesluit in die Suid-Afrikaanse toerspan vir die wegtoetse teen Australië en Nieu-Seeland in vanjaar se Rugbykampioenskap. Die veelsydige Francois Hougaard (35 toetse) is in die groep opgeneem nadat hy van `n kniebesering herstel het, en die vleuel Lwazi Mvovo (17 toetse) vervang Ruan Combrinck wat `n beenbreuk teen die Pumas in Salta opgedoen het en vir ses weke nie kan speel nie. Elton Jantjies wat die veld teen die Poemas met `n gekneusde boud moes verlaat, is in die groep ingesluit, maar daar sal eers aanstaande week besluit word of hy fiks genoeg is om teen die Aussies te speel. Die Bokke speel op 10 September teen die Wallabies in Brisbane en op 17 September teen die All Blacks in Christchurch. Hulle vertrek Donderdag na Australië. Die toergroep – Heelagter: Johan Goosen. Vleuels: Bryan Habana, Jesse Kriel, Lwazi Mvovo. Senters: Damian de Allende, Juan de Jongh, Lionel Mapoe. Losskakels: Elton Jantjies, Morné Steyn. Skrumskakels: Faf de Klerk, Francois Hougaard, Rudy Paige. Agsteman: Warren Whiteley. Flanke: Jaco Kriel, Francois Louw, Oupa Mohoje. Slotte: Lood de Jager, Pieter-Steph du Toit, Eben Etzebeth, Franco Mostert. Stutte: Lourens Adriaanse, Steven Kitshoff, Vincent Koch, Tendai Mtawarira, Trevor Nyakane. Hakers: Malcolm Marx, Bongi Mbonambi, Adriaan Strauss (kaptein).